
Narva Linnavalitsus võtab vastu protokollilise otsuse:

1. Esitada linnavolikogule määruse eelnõu „Narva linna omandis olevale kinnisasjale hoonestusõiguse seadmise korra muutmine” (eelnõu lisatud).
2. Volitada linnavalitsuse liiget Georgi Ignatovi´t nimetatud küsimust ette kandma Narva Linnavolikogus.

________2017 nr _____

Narva linna omandis olevale 

kinnisasjale hoonestusõiguse seadmise korra muutmine
Määrus kehtestatakse kohaliku omavalitsuse korralduse seaduse § 22 lg 1 punktide 6 ja 61 ja haldusmenetluse seaduse § 64 lg 1 ja 2 alusel
§ 1. Muuta Narva Linnavolikogu 27.08.2015 määruse nr 26 „Narva linna omandis olevale kinnisasjale hoonestusõiguse seadmise  kord“  § 4 lõiget 5 ja sõnastada see järgmiselt:

 „(5) Hoonestusõigus seatakse otsustuskorras ilma avaliku enampakkumise läbiviimiseta konkreetse füüsilise või juriidilise isiku kasuks sotsiaal-, ravi-, haridus-, mittetulundus-, kultuuri- ja infrastruktuuri objektide rajamiseks, mis vastavad Narva linna elanike huvidele, samuti juhul, kui hoonestusõigus seatakse sihtasutuse, mille ainuasutajaks on Narva linn, samuti osaühingu või aktsiaseltsi, mille ainsaks osanikuks või aktsionäriks on Narva linn, kasuks“.

§ 2. Määrus jõustub seadusega ettenähtud korras.

Aleksandr Jefimov

Linnavolikogu esimees
Seletuskiri

Narva Linnavolikogu määruse eelnõu „Narva linna omandis olevale kinnisasjale  hoonestusõiguse seadmise korra muutmine” juurde

Narva









21.07.2017
Linnavolikogu määruse eelnõu kohaselt muudetakse Narva linna omandis olevale kinnisasjale hoonestusõiguse seadmise korra §  4  lõiget 5  ja kehtestatakse see uues sõnastuses. 

Eelnõuga kavandatud muudatused on tingitud vajadusest ajakohastada Narva linna omandis olevatele kinnisasjadele hoonestusõiguse seadmise korra (edaspidi Kord) § 4 lg 5. Vajadus muuta antud sätet ja kehtestada see uues sõnastuses tuleneb vajadusest lihtsustada hoonestusõiguse seadmist Narva linna 100% omandis või mõju all olevatele juriidilistele isikutele. 

Korra § 4 lg 5 praegune redaktsioon võimaldab seada kinnisasjale hoonestusõiguse otsustuskorras ilma avaliku  enampakkumise läbiviimiseta konkreetse  füüsilise või juriidilise isiku kasuks sotsiaal-, ravi, haridus-, mittetulundus-, kultuuri- ja  infrastruktuuri objektide rajamiseks, mis vastavad Narva linna elanike huvidele. 

Muudatus seisneb selles, et lisaks eeltoodud põhjustele nähakse ette võimalus seada otsustuskorras hoonestusõigus sihtasutuse, mille ainuasutajaks on Narva linn, samuti osaühingu või aktsiaseltsi, mille ainsaks osanikuks või aktsionäriks on Narva linn, kasuks.

Hetkel kehtiv kord võimaldab seada hoonestusõigust enampakkumise teel või otsustuskorras. Otsustuskorda kohaldatakse piiratud arvu juhtumite korral ja hoonestusõiguse seadmisel otsustuskorras on erakorraline iseloom. Praeguseks on tekkinud vajadus laiendada otsustuskorra kohaldamise juhtumite ringi.

Eelnõus välja pakutud Korra § 4 lg 5 muudatus ei riku Narva linna huvisid ega saa olla Narva linna omandis olevate kinnistute linna omandist väljumise põhjuseks. 

Sihtasutused, mille ainuasutajaks on Narva linn, samuti osaühingud või aktsiaseltsid, mille ainsaks osanikuks või aktsionäriks on Narva linn, asuvad koos Narva linnaga ühes konsolideeritud grupis, esitavad Narva linna majandusaasta aruandega konsolideeritud aruandeid ja korraldavad aruandlust ühiselt Narva linnaga. Eelmainitud juriidiliste isikute põhikirjades on määratud, et juriidilise isiku lõpetamise puhul läheb juriidilise isiku vara Narva linnale. Vastavalt kohaliku omavalitsuse korralduse seaduse § 35 lg-le 3 nimetab Narva linn ja kutsub tagasi eelmainitud juriidiliste isikute juhtivorganite liikmeid.

Eeltoodust võib teha järelduse, et antud juriidilised isikud on Narva linna täiskontrolli all ja täiesti on välistatud oht, et antud juriidiliste isikute kasuks seatud hoonestusõigus võib väljuda linna kontrolli alt.

Üheaegselt täidab osa eelmainitud isikutest ka ühiskondlikke kohustusi ja nende eelarve põhineb Narva linna eelarvest eraldatud rahalistel vahenditel. Selles olukorras ei ole mõistlik käsitleda neid juriidilisi isikuid võrdselt äritulusid teenivate juriidiliste isikutega. Esineb ka juhtumeid, kui ei ole otstarbekas üle anda kinnistuid Narva linna valitseva mõju all olevatele juriidiliste isikute omandisse, kuid samas võib tekkida vajadus, et mainitud juriidilised isikud saaksid kasutada Narva linna kinnistuid piiratud asjaõiguse alusel (nt erinevatest fondidest toetuste saamise eesmärgil). 

Antud juhul on otstarbekam ette näha võimalus seada hoonestusõigus Narva linna valitseva mõju all olevate juriidiliste isikute kasuks otsustuskorras. 

Määruse eelnõu aluseks on kohaliku omavalitsuse korralduse seaduse § 22 lõike 1 punkt 6, mille kohaselt on linnavara valitsemise korra kehtestamine volikogu ainupädevuses, ja 61, mille kohaselt on volikogu ainupädevuses kinnisasja koormamine, kinnisasja koormava hoonestusõiguse võõrandamiseks loa andmine ja kinnisasja koormamine piiratud asjaõigusega kohaliku omavalitsuse üksuse finantsjuhtimise seaduse § 37 lõikes 3 nimetatud tingimustel. 

Kohaliku omavalitsuse üksuse finantsjuhtimise seaduse § 37 lg 3 näeb ette, et kohaliku omavalitsuse üksus võib kooskõlas eelarvestrateegiaga enda või sõltuva üksuse võlakohustuse tagamiseks koormata kohaliku omavalitsuse korralduse seaduse § 6 lõigetes 1 ja 2 nimetatud ülesannete täitmiseks olulist kinnisasja või lubada vastavat kinnisasja koormava hoonestusõiguse võõrandamist või kinnisasja koormamist piiratud asjaõigusega selliselt, et kinnisasja või hoonestusõiguse võõrandamisel või koormamisel jätkuks kinnisasja kasutamine endisel otstarbel.

Samuti on määruse eelnõu aluseks haldusmenetluse seaduse § 64 lg 1 ja 2, mille kohaselt käesoleva jao (haldusmenetluse seaduse 2 osa 4 peatüki 4 jao) sätteid kohaldatakse haldusakti kehtetuks tunnistamisele haldusorgani poolt. Kehtetuks tunnistamise kohta sätestatut kohaldatakse ka haldusorgani poolt haldusakti muutmise ja haldusakti kehtivuse peatamise suhtes. Haldusorgan otsustab haldusakti kehtetuks tunnistamise kaalutlusõiguse kohaselt, kui seadus ei keela haldusakti kehtetuks tunnistada või ei kohusta haldusakti kehtetuks tunnistama.

Antud juhul muudetakse haldusakti organi poolt, kellel on olemas kaalutlusõigusest tulenev õigus haldusakti muutmiseks. 

Jelena Skulatšova
Narva Linnamajandusameti direktor

Koostaja:  Anna Pettšenko 

Narva Linnamajandusameti  varade osakonna  juhataja 

Tel 35 99141 anna.pettsenko@narva.ee

